РЕПУБЛИКА СРБИЈА **ПРИВРЕМЕНЕ**

НАРОДНА СКУПШТИНА **СТЕНОГРАФСКЕ БЕЛЕШКЕ**

Седамнаеста посебна седница **(нередиговане и неауторизоване)**

Народне скупштине Републике Србије

У Једанаестом сазиву

01 Број 06-2/181-18

19. јул 2018. године

Б е о г р а д

(Седница је почела у 11.10 часова. Председава Маја Гојковић, председник Народне скупштине.)

\*

\* \*

ПРЕДСЕДНИК: Поштовани народни посланици, поштовани чланови Владе Републике Србије, уважени министре Вукосављевић, ваше екселенције, поштоване даме и господо, отварам Седамнаесту посебну седницу Народне скупштине Републике Србије у Једанаестом сазиву.

Ову Посебну седницу сазвала сам да би се Народној скупштини обратила Његова Екселенција господина Али Абд ел ал Ахмед, председника парламента Арапске Републике Египат.

Част ми је да у име Народне скупштине и у своје име поздравим Његову Екселенцију господина Али Абд ел ал Ахмеда. Поред њега поздрављам и остале уважене чланове делегације представничког Дома Арапске Републике Египат, министре Владе Републике Србије, као и представнике дипломатског кора у Републици Србији, који присуствују данашњој седници.

Сада молим Његову Екселенцију, председника парламента Арапске Републике Египат Али Абд ел ал Ахмеда да нам се обрати. Изволите, Екселенцијо.

АЛИ АБД ЕЛ АЛ АХМЕД: Драга пријатељице Мајо Гојковић, председнице Народне скупштине Републике Србије, даме и господо поштовани посланици, уважени гости, част ми је да вам се обратим данас у своје лично име и у име велике египатске нације, поводом наше заједничке прославе, 110. годишњице од успостављања дипломатских односа између Египта и ваше драге земље.

То је однос који већ 11 деценија представља узор дипломатских односа између две пријатељске земље, земље које вежу историјске везе и заједнички интереси, као и изгледи обећавајуће будућности за оба народа. Заиста, дошао сам данас да вам пренесем топле и личне поздраве, као и поштовање председника Абдула Фатаха ел Сисија, као и великог египатског народа у свим његовим разноврсностима и различитостима.

Дипломатски односи који су основани између египатског кедивата и Краљевине Србије 1908. године, који су у то време били нови, сведоче о нашој вољи да градимо мостове пријатељства у корист наша два народа, на јединственој сцени светске историје.

Ти односи су наставили да се развијају и током периода између два светска рата.

Потребно је споменути да је Краљевина привремено преселила седиште Владе у Каиро 1914. године. Од тада се то седиште користи као канцеларија и резиденција за Амбасаду Србије у Каиру.

Још један сјајан пример изразито сјајних односа можемо наћи у историји, снажној вези између Египта и Југославије. Били су изузетни током педесетих и шездесетих година прошлог века, уз истакнуту улогу коју су играли наши лидери Гамал Абдел Нассер и Јосип Броз Тито у оквиру Покрета несврстаних.

Током тог периода ти односи су били телотворење тежњи народа Трећег света, а те тежње су желеле да се ослободе од колонијализма и да пруже отпор изазовима који је носио развој заснован на ослањању на сопствене снаге, без интегрисања нити у источни нити у западни блок.

Овај покрет је остварио изузетна достигнућа које нико не може игнорисати. То је покрет који је водио народе у Африци, Азији, као и у Латинској Америци ка ослобођењу од окупатора и ка независности.

У овом уваженом парламенту на његовом главном улазу стоји симбол његове водеће улоге о успостављању Покрета несврстаних. То је симбол који истиче начела која је тај Покрет успоставио и то су вредности које су свету данас потребније више него икада пре, јер је тај покрет инсистирао на независности народа.

Ми такође не заборављамо историјски став ваше сјајне земље током славног октобарског рата, када је Југославија била међу првим земљама која је послала оклопна возила да подрже египатску војску у њеној бици за ослобађање окупиране земље и за враћање њеног достојанства.

Египат никад не заборавља пријатеље који су били уз њега у тешким временима. С тога вам упућујемо наше искрене поздраве, захвалност и поштовање у име целог народа Египта и његовог руководства.

Браћо и сестре, говорећи о односима између Египта и Србије не говоримо само о прошлости. Ти односи су део прошлости, садашњости, али и будућности.

Од периода од када је председник Абдул Фатах Ел Сиси преузео власт у Египту 2014. године, сведоци смо просперитетних односа између две земље, наравно имајући на уму да је ваша пријатељска земља била међу првим земљама из Европе која је подржала Египат у његовој револуцији у јануару, али и у јуну, у јануару 2011. и у јуну 2013. године.

Из тог разлога наша два председника држава се редовно састају. Председник Абдул Фатах Ел Сиси увек ради на одржавању редовних сусрета са његовим српским колегом и састају се на Генералној скупштини УН у Њујорку у септембру сваке године.

Ово истиче посебну важност коју две земље придају њиховим међусобним односима у различитим областима, као и у најважнијим питањима од обостраног интереса.

Ставови ваше земље којима сте пружили подршку Египту у свим његовим питањима, највише су имали утицај на срца Египћана који осећају поштовање и захвалност према Републици Србији коју представља њена Влада, народ и руководство због њихових историјских ставова који су незаборавни.

Један од најважнијих таквих ставова јесте ваша подршка коју данас пружате Египту у борби, суровој борби против тероризма. Ретко Египат води, није само рат којим се брани народ Блиског Истока, тим ратом Египат не брани само свој регион и своју земљу, већ и цео свет и штити цео свет од завера тих група људи који не знају ни за шта друго осим за убијања и крвопролића, као и за разарања свега што постоји на свету.

Обострана сарадња између наше две земље је одлична и ова данашња прослава 110 година наших односа, као и догађаји који су организовани у том контексту доказ су изузетних односа између наше две земље, односа који се могу проширити како би обухватили и економску сарадњу, трговинску размену, одбрамбену индустрију и пољопривреду.

Са задовољством ишчекујемо поновне састанке Заједничког мешовитог одбора Египта и Србије за економску, научну и техничку сарадњу, као и потписивање Споразума за унапређење трговине између две земље, за успостављање пословних савета у обе земље и за поновно увођење директних летова између наша два главна града.

То су ствари које ће заиста ојачати нивое сарадње између наше две земље. Поред свих ових активности које су посвећене сарадњи између две земље. Ми такође смо свесни да је култура најефикаснији начин комуникације између народа. Стога ми је велико задовољство што се ова посета поклапа са месецом египатске културе у Србији, а која укључује различите активности током целог јула, као начин обележавања 110-те годишњице од успостављања односа између две земље и начин обележавања националног дана Арапске Републике Египат.

Током прве половине месеца активности су биле одраз заинтересованости српског народа за савремену египатску културу која је представљена у недељи египатског филма у Југословенској кинотеци, као и интересовање за древну египатску цивилизацију, тиме што је организован округли сто који је одржан у Народном музеју у Београду, која је била прва активност у том музеју након његовог реновирања, а које је трајало скоро 15 година. Затим ћемо у дому Народне скупштине заједнички отворити изложбу историјских докумената две земље који су сачињени у последњих 110 година, као један врхунац ових богатих културних активности.

Уважени гости, даме и господо, нема сумње да парламент има посебно важну улогу у односима између Србије и Египта. Парламент отвара један паралелни канал комуникације између представника народа две земље, поред званичних владиних канала који постоје, и то се управо показало у пракси тиме што је Србија одабрана да буде домаћин наредног заседања Парламентарне скупштине Медитерана које ће се одржати 2019. године.

Прошле седмице је ваш уважени парламент успешно одржао парламентарни састанак високог нивоа о трговинској сарадњи, као састанак који је део Парламентарне скупштине Медитерана. Стога, надамо се да ћемо у предстојећем периоду бити сведоци даљег ширења сарадње и посета између парламената две земље, а све у циљу остваривања интереса наших народа и унапређења сарадње између нас.

Желим да Арапска Република Египта дуго живи као и Република Србија. Хвала вам што сте ме саслушали. Вашем народу желим просперитет, развој и срећу. Хвала вам.

ПРЕДСЕДНИК: Захваљујем Његовој екселенцији председнику парламента Арапске Републике Египат господину Али Абд ел ал Ахмед на његовом обраћању.

Закључујем 17. Посебну седницу Народне скупштине Републике Србије у Једанаестом сазиву.

Уједно вас позивам да присуствујете отварању изложбе која је посвећена 110 година дипломатских односа између Републике Србије и Арапске Републике Египат. Хвала.

(Седница је завршена у 11.30 часова.)